
SLOVENSKÁ REPUBLIKA
UZNESENIE Ústavného súdu Slovenskej republiky III. ÚS 301/2020-5 Ústavný súd Slovenskej republiky na neverejnom zasadnutí 4. augusta 2020 v senáte zloženom z predsedu senátu Martina Vernarského (sudca spravodajca) a zo sudcov Ivana Fiačana a Petra Straku prerokoval vyhlásenie sudcu Ústavného súdu Slovenskej republiky Ľuboša Szigetiho podľa § 50 ods. 1 zákona č. 314/2018 Z. z. o Ústavnom súde Slovenskej republiky a o zmene a doplnení niektorých zákonov v znení zákona č. 413/2019 Z. z. o jeho zaujatosti v konaní o ústavnej sťažnosti sťažovateľa ,
,
, vedenom Ústavným súdom Slovenskej republiky
pod Rvp 1162/2020 a takto rozhodol: Sudca Ústavného súdu Slovenskej republiky
je
vylúčený
z konania a rozhodovania vo veci vedenej Ústavným súdom Slovenskej republiky pod sp. zn. Rvp 1162/2020.
Odôvodnenie: I. Vyhlásenie zaujatosti 1. Sudca Ústavného súdu Slovenskej republiky (ďalej len „ústavný súd“) a zároveň predseda II. senátu ústavného súdu Ľuboš Szigeti listom z 8. júla 2020 adresovaným predsedovi ústavného súdu vyhlásil podľa § 50 ods. 1 zákona č. 314/2018 Z. z. o Ústavnom súde Slovenskej republiky a o zmene a doplnení niektorých zákonov v znení zákona č. 413/2019 Z. z. (ďalej len „zákon o ústavnom súde“) svoju zaujatosť vo veci ústavnej sťažnosti
(ďalej len „sťažovateľ“). Sťažovateľ navrhuje vysloviť porušenie
svojich základných práv a slobôd okrem iného aj v konaní vedenom na Okresnom súde Galanta (ďalej len „okresný súd“) pod sp. zn. 25 C 88/2011, v ktorom ako zákonný sudca vystupoval sudca ústavného súdu Ľuboš Szigeti. V závere svojho vyhlásenia uviedol, že jeho nezaujatosť v prejednávanej veci „môže byť spochybnená... so zreteľom na to, že som v napádanej veci konal a rozhodoval ako sudca všeobecného súdu“, a tak navrhol svoje vylúčenie z prejednania a rozhodovania predmetnej veci. 2. Pokynom predsedu ústavného súdu z 9. júla 2020 bolo vyhlásenie v súlade s čl. IV bodom 1 písm. c) Rozvrhu práce Ústavného súdu Slovenskej republiky na obdobie od 1. januára 2020 do 31. decembra 2020 (ďalej len „rozvrh práce“) pridelené na rozhodnutie podľa § 51 ods. 2 zákona o ústavnom súde do tretieho senátu ústavného súdu. Podľa čl. X ods. 3 rozvrhu práce v znení dodatku č. 1 schváleného na zasadnutí pléna ústavného súdu konaného 27. mája 2020 rozhodoval o vyhlásení zaujatosti sudcu ústavného súdu Ľuboša Szigetiho tretí senát ústavného súdu v zložení Martin Vernarský – predseda senátu a sudcovia Ivan Fiačan a Peter Straka (ďalej len „príslušný senát“).

II. Relevantná právna úprava 3. Zákon o ústavnom súde obsahuje výslovnú právnu úpravu o vylúčení sudcu ústavného súdu z výkonu sudcovskej funkcie v ustanoveniach § 49 až § 52. 4. Podľa § 49 ods. 1 zákona o ústavnom súde sudca ústavného súdu je vylúčený z konania a rozhodovania vo veci, ak so zreteľom na jeho pomer k veci, účastníkom konania,
zúčastnenej
osobe
alebo
ich
zástupcom
možno
mať
pochybnosti
o jeho nezaujatosti. Dôvodom na vylúčenie sudcu ústavného súdu nie sú okolnosti, ktoré spočívajú v postupe sudcu ústavného súdu v konaní o prerokúvanej veci alebo v jeho rozhodovaní v iných veciach na ústavnom súde. 5. Podľa § 49 ods. 2 zákona o ústavnom súde sudca ústavného súdu je vylúčený z konania a rozhodovania vo veci aj vtedy, ak bol v tej istej veci činný pri výkone inej funkcie alebo povolania, než je funkcia sudcu ústavného súdu. 6. Podľa § 50 ods. 1 prvej vety zákona o ústavnom súde sudca ústavného súdu môže sám vyhlásiť svoju zaujatosť vo veci; musí tak urobiť písomne bezodkladne a uviesť jej dôvody. 7. Podľa § 51 ods. 2 prvej vety zákona o ústavnom súde ak ide o rozhodovanie v senáte ústavného súdu, o vylúčení sudcu ústavného súdu rozhoduje iný senát ústavného súdu určený rozvrhom práce. III. Posúdenie veci ústavným súdom 8. Sudca ústavného súdu Ľuboš Szigeti vo svojom vyhlásení z 8. júla 2020 uvádza, že v žalovanej veci vedenej pod sp. zn. 25 C 88/2011 konal a rozhodoval ako sudca okresného súdu. Sťažovateľ vystupoval v uvedenom konaní okresného súdu v procesnej 3
pozícii žalovaného, čo bez akýchkoľvek pochybností vyplýva aj z príloh jeho ústavnej sťažnosti. 9. Príslušný (tretí) senát ústavného súdu po preskúmaní dôvodov uvedených vo vyhlásení sudcu II. senátu ústavného súdu Ľuboša Szigetiho vo veci vedenej ústavným súdom pod sp. zn. Rvp 1162/2020 dospel k záveru, že sú splnené zákonné podmienky podľa § 49 ods. 2 zákona o ústavnom súde na vylúčenie sudcu Ľuboša Szigetiho z konania a rozhodovania o ústavnej sťažnosti sťažovateľa, pretože na okresnom súde rozhodoval ako samosudca vo veci, ktorej sa predmetná ústavná sťažnosť týka. Preto rozhodol o jeho vylúčení z konania a rozhodovania v danej veci tak, ako to je uvedené vo výroku tohto uznesenia. P o u č e n i e : Proti tomuto rozhodnutiu nemožno podať opravný prostriedok. V Košiciach 4. augusta 2020
Martin Vernarský predseda senátu
4

Zdroj: KAUZIS.SK – https://www.kauzis.sk/judikatura/r/ECLI:SK:USSR:2020:3.US.301.2020.1 (dáta aktuálne k 14. 11. 2026). Záväzné je znenie zverejnené súdom.




